b'\n_START_ARTICLE_\nVrtni \xc5\xa1etraj\n_START_SECTION_\nOpis\n_START_PARAGRAPH_\nVrtni \xc5\xa1etraj je od 30 do 60\xc2\xa0cm visoka rastlina z ozkimi, suli\xc4\x8dastimi in gladkimi listi temno zelene barve, ki so po spodnji strani dlakavi. Steblo je \xc5\xbee pri bazi mo\xc4\x8dno razvejano. Cvetovi so modro-bele barve, razvijejo pa se v zalistju zgornjih stebelnih listov. Rastlina cveti od julija do septembra._NEWLINE_Domovina vrtnega \xc5\xa1etraja je vzhodno Sredozemlje in Kavkaz, od tam pa se je rastlina raz\xc5\xa1irila po celi Evropi. Kasneje so jo odnesli tudi v Severno Ameriko. Danes je vrtni \xc5\xa1etraj najbolj poznan kot za\xc4\x8dimbna rastlina, katere posu\xc5\xa1ene listi\xc4\x8de se uporablja pri za\xc4\x8dinjanju mo\xc4\x8dne zelenjave, na primer zelja in brsti\xc4\x8dnega ohrovta, kumar, kuhanih zelenjavnih solat, lepo pa se poda tudi k pe\xc4\x8deni teletini in svinjini, zaj\xc4\x8djemu mesu, hrenovi omaki, nadevom, kozjemu siru, omakam s paradi\xc5\xbenikom, marinadam in ribam. Zaradi mo\xc4\x8dnega okusa se ga v jedi dodaja na za\xc4\x8detku kuhanja da se njegov okus malce omili._NEWLINE_V Kanadi vrtni \xc5\xa1etraj kot za\xc4\x8dimbo uporabljajo podobno kot drugod \xc5\xbeajbelj. V Bolgariji je \xc5\xa1etraj ena od osnovnih za\xc4\x8dimb, v Romuniji pa je nepogre\xc5\xa1ljiv pri pripravi sarme._NEWLINE_Rastlina vsebuje karvakrol, monoterpene (b-pinen, p-cimen, b-felandren, limonen, kamfen,...), borneol, kafro in druge kemi\xc4\x8dne spojine. Kot zdravilno rastlino so vrtni \xc5\xa1etraj uporabljali v ljudskem zdravilstvu za laj\xc5\xa1anje te\xc5\xbeav pri driski ter pri \xc5\xbeelod\xc4\x8dnih in \xc4\x8drevesnih kr\xc4\x8dih. Pogosto so pripravke iz vrtnega \xc5\xa1etraja uporabljali tudi za zdravljenje \xc4\x8debeljih pikov.'